Even Thorkildsen Lande

**Even Thorkildsen Lande** (født 1758, døpt 1. januar 1759, død 9. mai 1833) var en av Eidsvollsmennene fra 1814. Han var bonde, tømmermåler, smed og rosemaler  fra Grendi, Bygland i Setesdal, og var under Riksforsamlingen 2. representant for Råbyggelaget. Han ble valgt til varamann til Stortinget i 1818 og 1821.

Lande vokste opp i enkle kår på småbruket Åsen i Bygland. Som ungdom var han mye på arbeid i Telemark, som slåttekar om sommeren og som tømmerhogger og skipsbygger på vinteren. Han ble i 1788 gift med gardjenta Gyro Torsdatter Lande. Far hennes var ikke særlig glad for dette giftermålet, og det er bevart flere stev om hvordan Gyro trosset foreldrene i denne saken. Dette endret seg etter som Even Lande ble en velstående og vel ansett mann, og i 1806 fikk han overta Øvre Lande med kår til svigerforeldrene. Gården ligger øst for kirken, og har nå g.nr.&nbsp;57/1. 

På Eidsvoll var Lande med i Unionspartiet. Som bonde var han en aktiv forkjemper for odels- og åsetesretten. Stein Ørnhøi karakteriserer ham slik: *Even Lande var sta og meningssterk, men hadde stor autoritet. Han var også kjent som [[Kristian Lofthus|lofthusmann]] og bar med seg en sterk skepsis mot embetsverket. Så når han endte som tilhenger av union var det neppe av lojalitet til sorenskriver Bryn eller de andre embetsmennene fra landsdelen. Snarere var det nok tømmermerker Lande som merket krig og blokade. Lande merket nemlig tømmeret for Kristiansands store tømmerhandler [[Ole Clausen Mørch]]. Og Mørch var valgt som representant nr. 2 fra [[Kristiansand]].*

Norsk Folkemuseum har en stor ølbolle med brudefølge som er signert «ETL» (se foto) og en kiste som også skal være malt av Even Lande.

Even Thorkildsen Lande er gravlagt ved Årdal kirke i Grendi i Bygland. På kirkegården, tett ved riksvei 9 er det satt opp en bauta til minne om ham.

## Referanser


## Litteratur
* Bjønnes, Anders m.fl. (redaktører): *Eidsvollsmennene – Hvem var de?*, Norsk Slektshistorisk Forening, Oslo 2014, med eidsvollsmannens biografi, slekt, underskrift, bilde og beskrivelse av hans segl på Grunnloven 17. mai 1814
* Bolling, Reidar (1952) *Gards- og ættesoge for Bygland.* Bygland.
* Bygland, Eivind N. (1914): *Eidsvoldsmann Eivind Torkjelson Lande.* i *Bidrag til Agders historie nr. 1.* Kristiansand. (s. 69-75)
* Digitalarkivet.no: ''Bygland, Ministerialbok nr. A 1 (1725-1766)'', «Fødte og døpte 1759»
* Hellerdal, Kirsten: «Even Torkildsen Lande og gården Øvre Lande i Bygland», i Jørn Holme (red.): *De kom fra alle kanter - Eidsvollsmennene og deres hus,* Cappelen Damm 2014, s. 300-302. ISBN 978-82-02-44564-5
* Løyland, Jon: «Eivind Torkjeldson Lande» i: *Årsskrift for Agder historielag 1962-63, nr. 41.* Kristiansand. (s.90-91)
* *Norske bygder. Setesdalen*. (1921). Kristiania.
* ''Seeiendom.no'': «Eiendomsinformasjon 0938-57/1 Lande»  (Besøkt 17. november 2014)
* Ørnhøi, Stein (1999): «Egder på Eidsvoll» i: Seland, Bjørg red. (1999): *Agderbenken. Artikler på bakgrunn av foredrag holdt under det regionale sammenseminaret i historie i 1998 i Mandal.* Utgitt av Høgskolen i Agder, Kristiansand.

## Eksterne lenker
* 
* 
* Eidsvoll 1814
* Even Thorkildsen Landes etterkommere på eidsvollsmenn.no 
* Ølbolle signert ETL (Eivind Torkildsen Lande) i DigitaltMuseum
* Kiste, trolig malt av Eivind Torkildsen Lande i DigitaltMuseum